তৃণমূলের জেলাভিত্তিক শনিবেলার বৈঠকে তাঁদের সতর্ক করে দিয়েছেন মমতা। সামগ্রিকভাবে দলের নেতাদের জীবনযাপন সম্পর্কেও কড়া বার্তা দিয়েছেন তিনি। এদিন ভরা-ঘরে দলনেত্রী সরাসরি গোষ্ঠীদ্বন্দ্বের আঙুল তোলেন হাওড়া জেলা তৃণমূলের সভাপতি তথা কৃষিবিপণনমন্ত্রী অরূপ রায়ের দিকে। একইভাবে জেলায় দলের আরেক প্রভাবশালী নেতা তথা সেচমন্ত্রী রাজীব বন্দ্যোপাধ্যায়কেও শুনতে হল, কাজের থেকে তিনি বেশি ব্যস্ত ‘প্রচারে থাকতে’। শুধু তা-ই নয়, নির্বাচনের কথা মনে করিয়ে এদিন দলের জেলা নেতাদের সাংগঠনিক কাজে আরও বেশি করে সময় দিতে নির্দেশ দিয়েছেন মমতা।
প্রাসাদের মতো বাড়িঘর বা ব্যবহারের জন্য একাধিক গাড়ির জীবনযাত্রা যে তাঁর পছন্দ নয়, এদিনের বৈঠকে নেতাদের তা-ও জানিয়ে দিয়েছেন দলনেত্রী। যেসব জেলায় গোষ্ঠীদ্বন্দ্ব বরাবর দলনেত্রীর মাথাব্যথার কারণ হয়েছে, হাওড়া তার মধ্যে অন্যতম। সেই সূত্রেই এদিন দলনেত্রীর তোপের মুখে পড়েন হাওড়া (শহর) তৃণমূলের সভাপতি অরূপ। এদিনের বৈঠকে যাঁদের ডাকার কথা ছিল, তাঁদের সকলকে না দেখেই বিষয়টি উত্থাপন করেন মমতা। জেলা সভাপতি হিসাবে অরূপের যাঁদের ডাকার কথা ছিল, তিনি তাঁদের ডেকেছেন কি না, জানতে চান নেত্রী। এক পঞ্চায়েত সমিতির সভাপতিকে বৈঠকে না দেখে ক্ষুব্ধ হন তিনি।
ওই নেতাকে না-ডাকায় বৈঠকেই অরূপকে এই ধরনের ‘গোষ্ঠীবাজি’ বন্ধ করার হুঁশিয়ারি দেন। সেই সূত্রে জানিয়ে দেন, জেলায় কোথায় কী হয়, সবই তাঁর নখদর্পণে। সেই সঙ্গে জানান, এসব বরদাস্ত করবে না দল। প্রশাসনিক ক্ষমতার সুবাদে অন্য ‘অনিয়ম’ও তাঁর নজরে আছে বলেও জেলা নেতৃত্বকে সতর্ক করেন মুখ্যমন্ত্রী। সেচমন্ত্রী হিসাবে আগেও দফতরের বিভিন্ন কাজ নিয়ে ব্যক্তিগত প্রচারে বাড়াবাড়ি নিয়ে সতর্কিত হয়েছিলেন রাজীব। এদিনও কটাক্ষের সুরেই মমতা জানান, তিনি জানেন, রাজীব ‘ব্যস্ত’। সঙ্গে নেত্রী এ-ও জানিয়ে দেন, রাজীবের সে ‘ব্যস্ততা’ আত্মপ্রচার নিয়েই। দলের কাজে নয়।
তরুণ বলিয়েকইয়ে নেতা হিসাবে হাওড়ার প্রথমবারের বিধায়ক রাজীবকে মন্ত্রিসভায় গুরুত্বপূর্ণ দফতরের দায়িত্ব দিয়েছিলেন মমতা। আগেও প্রচারসর্বস্বতার অভিযোগে দলে কিছুটা কোণঠাসা হয়ে পড়েছিলেন সেচমন্ত্রী। বোঝা গেল, সেই ফাঁড়া তাঁর কাটেনি। এদিন মমতার সুরেই তাঁর এই প্রবণতার সমালোচনা করেন মন্ত্রী অরূপ বিশ্বাস।